Et nyt studie fra University of California viser, at jo mere hash du ryger, jo større er chancen for, at du ender nederst i samfundets sociale lag.

Er du ung, og har du trang til at ryge lidt hash af og til, så kan det være en god ide at tænke sig ekstra godt om og muligvis ikke fortsætte den løbebane.

Hvert fald hvis man skal tro et nyt studie fra University of California, der siger, at jo mere hash du ryger, jo større er chancen for, at du ender med en lavere løn og vanskeligheder med at danne forhold til andre mennesker.

Studiet fulgte børn fra de blev født, til de blev 38 år, og forskningsresultaterne viste, at personer, der røg hash mindst fire dage om ugen over flere år, endte i en lavere social klasse end deres forældre.

Samtidig viste studiet, at de, der røg hash regelmæssigt og vedvarende, endte med lavere betalende jobs, ufaglærte jobs og jobs med mindre prestige, i forhold til de der ikke var misbruger af hash.

Finansielle og arbejdsrelateret vanskeligheder var ligeledes nogle af de udfordringer, som misbrugere af hash oplevede, hvilket blev værre og værre, som antallet af år med et fast misbrug skred frem.

Alkohol vs. Hash

Studiet blev ledet af Professor Magdalena Cerda og udkom i tidsskriftet Clinical Psychological Science.

- Vores forskning støtter ikke argumenter for eller imod en legalisering af hash, men den viste, at hash ikke var godt for de mangeårige misbrugere, der medvirkede i vores studie, siger Magdalena Cerda.

Forskningsresultaterne viste samtidig en forskel i følgevirkningerne fra et misbrug af alkohol kontra et misbrug af hash. Begge grupper oplevede et fald i social klasse, antisociale problemer på jobbet og vanskeligheder med forhold.

Misbrugere af hash oplevede dog flere finansielle problemer, som for eksempel at kunne betale for basale dagligdagsindkøb, end de der var afhængige af alkohol.

- Alkohol er stadig et større problem end hash, da alkohol er mere tilgængeligt og normalt at indtage for folk, end hash er. Men i og med at flere lande i verden vælger at legalisere hash, så kan den økonomiske og sociale byrde fra et hashmisbrug også stige, siger Magdalena Cerda.